6.  โครงการในอนาคต

บริษัท ตะวันออกพาณิชย์ลีสซิ่ง จำกัด (มหาชน) จะจัดให้มีโครงการต่าง ๆ
เพื่อส่งเสริมธุรกิจการให้สินเชื่อแก่ลูกค้าของบริษัทในอนาคต ดังนี้

1. การขยายวงเงินสินเชื่อรถยนต์
ในอดีตบริษัทมีเป้าหมายในการให้สินเชื่อเช่าซื้อรถยนต์มือสองแก่ลูกค้าต่อคัน ต้องไม่ต่ำกว่า
100,000 บาท และต้องไม่สูงกว่า 1,000,000 บาท ในปี 2547
บริษัทจะเริ่มขยายวงเงินสินเชื่อรถยนต์ต่อคันที่สูงกว่า 1,000,000 บาท
เพื่อขยายฐานลูกค้าให้มากขึ้น
และเน้นไปยังกลุ่มลูกค้าที่มีรายได้สูงที่มีความต้องการการซื้อรถยนต์ที่มีราคาตั้งแต่ 1,000,000
บาทขึ้นไป ทั้งนี้ บริษัทมีเป้าหมายในการปล่อยสินเชื่อรถยนต์ให้เติบโตขึ้นร้อยละ 50 ของปีที่ผ่านมา
แผนการขยายงานดังกล่าวบริษัทได้มีการแต่งตั้งคณะกรรมการพิจารณาสินเชื่อเพื่อให้การพิจารณามีประสิทธิภาพมากขึ้น

2.  การขยายสาขาไปสู่ต่างจังหวัด คือ จังหวัดที่อยู่ในภาคตะวันออกเป็นที่แรก
    โดยในช่วงปลายปีที่ผ่านมา บริษัทได้มีการศึกษาข้อมูลทางการตลาด ส่วนต่างของอัตราดอกเบี้ย
    การควบคุมและการจัดเก็บหนี้ ความเสี่ยงของธุรกิจ รวมถึงบุคลากรที่จะเข้ามาดูแลในส่วนนี้
    ซึ่งขณะนี้บริษัทอยู่ระหว่างประเมินเรื่องค่าใช้จ่าย และรายได้ที่จะเกิดขึ้นในส่วนนี้
    บริษัทคาดว่าแผนงานดังกล่าวจะเริ่มดำเนินการได้ในช่วงไตรมาสที่ 2 ถึงไตรมาสที่ 3 ของปี
    2547 และจะกำหนดวงเงินในการปล่อยสินเชื่อในระยะแรกประมาณ 5.0 – 10.0
    ล้านบาท/เดือน เงินจำนวนดังกล่าวจะมาจากเงินกู้จากธนาคารที่บริษัทมีวงเงินเหลืออยู่
    ซึ่งบริษัทคาดว่าจะสามารถขยายสินเชื่อได้ตามเป้าหมาย เนื่องจากมีความพร้อมในหลายๆ
    ด้านในแผนงานนี้

3.  การเพิ่มการลงทุนไปสู่ธุรกิจใหม่ที่ใกล้เคียงกับธุรกิจเดิมและมีกลุ่มลูกค้าเป้าหมายเป็นที่รู้จักและคุ้นเคยกับบริษัท
    คือการให้สินเชื่อ Floor Plan เป็นการให้สินเชื่อกับผู้ประกอบการตลาดรถยนต์มือสอง
    มีระยะเวลาในการให้สินเชื่อ 3 – 6 เดือน อัตราดอกเบี้ย 12% ต่อปี
    มีรถยนต์เป็นหลักประกันพร้อมสมุดคู่มือจดทะเบียนรถยนต์ และชุดโอน
    โดยบริษัทจะพิจารณาให้กับตลาดรถยนต์ที่ติดต่อกับบริษัทมาเป็นระยะเวลาไม่น้อยกว่า 3 ปี
    บริษัทมีแผนที่จะเริ่มดำเนินการในช่วงไตรมาสแรกนี้ และวงเงินที่จะขยายในส่วนนี้ประมาณ
    5.0 – 10.0 ล้านบาท/เดือน เงินจำนวนดังกล่าวจะมาจากเงินกู้ยืมจากธนาคารเช่นกัน

4.  การขยายการงานไปสู่ธุรกิจใหม่ ที่มีความแตกต่างจากธุรกิจเดิมที่ดำเนินงานมาเป็นเวลากว่า
    20 ปี คือ สินเชื่อโอนสิทธิเรียกร้องหรือสินเชื่อแฟคตอริ่ง (Factoring)
    ซึ่งเป็นสินเชื่อเพื่อใช้ในการเสริมสภาพคล่องให้กับผู้ประกอบการรายใหญ่ที่มีการค้าขายกับผู้ค้าปลีกรายใหญ่
    (Modern Trade) โดยใช้ใบแจ้งหนี้ (Invoice)
    ที่นิติบุคคลได้ส่งสินค้าให้กับผู้ประกอบการค้าปลีกรายใหญ่
    และผู้ประกอบการค้าปลีกรายใหญ่ได้รับรอง Invoice และกำหนดวันชำระเงินไว้แล้ว
    เป็นเอกสารในการพิจารณาให้สินเชื่อ
    โดยนิติบุคคลจะทำสัญญาโอนสิทธิการรับเงินให้บริษัทเป็นผู้รับเงินแทน พร้อมทั้งมีบุคคลค้ำประกัน
    จำนวนเงินในการให้สินเชื่อ 80% ของ Invoice มีระยะเวลา 30 – 90 วัน อัตราดอกเบี้ย
    MLR ถึง MLR+ บริษัทจะเริ่มดำเนินการในไตรมาส 3 ถึง ไตรมาส 4 ของปี 2547
    ในระยะแรกจะใช้เงินในโครงการนี้ประมาณเดือนละ 3.0 ล้านบาท
    โดยใช้เงินกู้ยืมจากธนาคาร อย่างไรก็ตาม ธุรกิจประเภทนี้ มีความเสี่ยง ได้แก่
    ความเสี่ยงจากการปลอม Invoice และผู้ประกอบการค้าปลีกรายใหญ่เลิกกิจการ
    ซึ่งบริษัทได้ตระหนักถึงความเสี่ยงที่จะเกิดขึ้นและได้มีมาตรการป้องกันความเสี่ยง
    โดยให้ผู้ประกอบการค้าปลีกรายใหญ่รับรองในเอกสาร Invoice
    ก่อนการพิจารณาอนุมัติสินเชื่อ
    รวมทั้งการพิจารณาไม่ผูกขาดกับคู่ค้ารายใหญ่รายใดรายหนึ่งมากเกินไป ทั้งนี้ บริษัทคาดว่าในปี
    2547 บริษัทจะมีรายได้จากโครงการขยายสาขาไปยังภาคตะวันออก การขยายสินเชื่อ Floor
    Plan และสินเชื่อโอนสิทธิเรียกร้องประมาณร้อยละ 10 – 15 ของรายได้รวมเมื่อสิ้นปี 2547